**Aştept primăvara**

*Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Aştept de-atâta vreme primăvara,

Că astăzi nu mai ştiu nici cine sunt,

A plâns printre sonete călimara,

Prea multe nopți am fost un fulg mărunt,

M-au troienit cu gândurile triste,

Ninsorile ce-au curs în lung descant;

Din iarna care-a vrut să mai reziste

Am renăscut și iată-mă cuvânt.

Povești prea multe, zboruri nepermise

Au îngheţat în fulgii reci de nea,

Le-ar dăinui în simfonii nescrise

Doar primăvara, dacă ar putea.

Peroanele sunt goale, tristă-i gara,

Îți scriu un vers și nu vreau să mă-ncrunt,

Aştept de-atâta vreme primăvara,

Că astăzi nu mai ştiu nici cine sunt.

Să plece iarna, e prea grea povara,

În pieptul meu simt inima, tumult,

Aştept de multă vreme primăvara,

Ca pe-o iubire nouă s-o ascult.

Din volumul Ceremonia Iubirii -

Editura Rovimed Publishers Bacău - 2013